b'\n_START_ARTICLE_\nGerminal (tidsskrift)\n_START_PARAGRAPH_\nGerminal (\xd7\x96\xd7\xa9\xd7\xa2\xd7\xa8\xd7\x9e\xd7\x99\xd7\xa0\xd7\x90\xd7\x9c, ogs\xc3\xa5 translitterert til Zsherminal) var et yiddischsproglig anarkisttidsskrift, redigert av Rudolf Rocker. Det ble utgitt i London fra 1900 til 1903 og fra 1905 til 1908._NEWLINE_I 1898 ble Rocker ansatt av den yiddischsproglige anarkistavisen Arbeter Fraynd. Avisen ble imidlertid lagt ned i januar 1900 av finansielle \xc3\xa5rsaker, til tross for at Emma Goldman og andre aktivister fors\xc3\xb8kte \xc3\xa5 redde den. De j\xc3\xb8diske anarkistene som gav ut Arbeter Fraynd var imidlertid ikke forn\xc3\xb8yd med \xc3\xa5 v\xc3\xa6re uten distribusjonskanaler, og opprettet det seksten sider lange tidsskriftet Germinal samme \xc3\xa5r. Tidsskriftet var oppkalt efter \xc3\x89mile Zolas roman ved samme navn. I motsetning til Arbeter Fraynd hadde tidsskriftet et mer intellektuelt publikum som m\xc3\xa5lgruppe, og behandlet filosofi og litteratur ved hjelp av libertarianske konsepter for analyse. I 1903 gikk tidsskriftet inn p\xc3\xa5 grunn av mangel p\xc3\xa5 penger._NEWLINE_I januar 1905 ble Germinal revitalisert av Rocker og hans f\xc3\xb8lgesvenner. Den j\xc3\xb8diske anarkistarbeiderbevegelsen i London var p\xc3\xa5 fremmars, hvilket kan ha v\xc3\xa6rt \xc3\xa5rsaken til at tidsskriftet fikk en eftersp\xc3\xb8rsel p\xc3\xa5 2\xc2\xa0500 samme \xc3\xa5r. Arbeter Fraynd ble gjenopplivet i 1903, hvorp\xc3\xa5 Germinal fikk rollen som avisens intellektuelle motpart._NEWLINE_Tidsskriftets innflytelse strakk seg langt forbi London. I de fleste byene i verden med en betydelig andel russiske eller polske j\xc3\xb8der fantes det lesere av Germinal. Skuespilleren Alexander Granach, som virket i Weimarrepublikkens tid i Tyskland, ble introdusert til litteraturens verden via Germinal. Tidsskriftet gikk til tross for dette inn i 1908.'